นายกรัฐมนตรีแนะคนไทยเรียนรู้ประวัติ-ผลงานสุนทรภู่ พร้อมสืบสานต่อยอดมรดกชาติภายใต้ 3 สถาบันหลักให้เจริญก้าวหน้า
พลโท วีรชน สุคนธปฏิภาค รองโฆษกประจำสำนักนายกรัฐมนตรี เปิดเผยว่า เนื่องในวันสุนทรภู่ 26 มิ.ย. พลเอก ประยุทธ์ จันทร์โอชา นายกรัฐมนตรี อยากให้คนไทยเรียนรู้ถึงประวัติและผลงานของสุนทรภู่ กวีเอก 4 แผ่นดินของไทย ซึ่งได้รับยกย่องจากองค์การยูเนสโกให้เป็นบุคคลสำคัญของโลก ด้านงานวรรณกรรม        นายกรัฐมนตรี กล่าวว่า ชีวิตของสุนทรภู่ควรค่าแก่การศึกษาและยกย่อง ไม่เพียงแต่เฉพาะนักเรียนในระดับประถมเท่านั้น แต่คนทั่วไปอาจเรียนรู้ถึงการทำในสิ่งที่ตนเองถนัดและพัฒนาไปให้ถึงจุดสูงสุด และยังสามารถนำข้อคิดที่ได้จากผลงานต่าง ๆ ของสุนทรภู่ เช่น นิราศ กลอน บทละคร วรรณคดี ฯลฯ ไปประยุกต์ใช้ในการดำเนินชีวิตได้เป็นอย่างดี        นายกรัฐมนตรี ยังเน้นย้ำด้วยว่า ประเทศไทยมีสิ่งที่น่าภาคภูมิใจ โดยเฉพาะภาษาและวรรณคดีที่ถือเป็นมรดกของชาติ ภายใต้ 3 สถาบันหลัก คือ ชาติ ศาสนา พระมหากษัตริย์ จึงอยากให้คนไทยทุกคนช่วยกันรักษาและสืบทอดสิ่งเหล่านี้ให้คงอยู่คู่กับสังคมไทย และต่อยอดไปสู่การพัฒนาประเทศให้เจริญก้าวหน้าในแง่มุมต่าง ๆ#นายกรัฐมนตรี  #วันสุนทรภู่  #บุคคลสำคัญของโลก  #สำนักข่าว #กรมประชาสัมพันธ์